Morten Homann (SF), 2003-12-19:
Der er stadig ting, som forsøges lagt hen i det dunkle, og det er i hvert fald mit håb, at undersøgelseskommissionen kan være med til at opklare det sidste.
Men jeg synes, at der er mange ting, der begynder at stå klart i den her proces, og som må vække bekymring.
Jeg vil her ved tredjebehandlingen knytte nogle mere principielle bemærkninger til lovforslaget og til det forløb, som vi har været igennem.
Den første problemstilling, som knytter sig til det, handler om, hvem det i virkeligheden er, som betaler skat i det her land.
Vi har en regering, som ud over at have erklæret skattestop i øvrigt fører en linje, hvor man som udgangspunkt står fast på, at de fleste almindelige lønmodtagere, i hvert fald dem på den lavere del af indkomstskalaen, skal betale deres skat til punkt og prikke.
Efterhånden som man så bevæger sig op ad inkomstskalaen, bliver der flere og flere muligheder for at omgå det, men helt galt kommer det til at se ud, når man bevæger sig op til selskaber i den størrelsesorden, som vi har at gøre med her, TDC og lignende meget store selskaber, så er det i virkeligheden, at man nærmer sig det, man kunne kalde en fritvalgsordning af, hvad det er for en skat, man vil betale.
Det står i hvert fald meget klart, også med de seneste dokumenter, som er kommet frem, at man som stor virksomhed har ganske gode muligheder for at gøre sine synspunkter gældende over for Skatteministeriet.
Man kan i hvert fald se, at det resultat, som kommer ud af det, er, at der er fremsat
et lovforslag, som giver muligheden for, at man - som i TDC's tilfælde - kan få det her meget store skattefradrag.
Så hvis man kan trække en linje i det, så er det, at det er den almindelige lønmodtager, som skal betale skat til punkt og prikke, mens store virksomheder har en fritvalgsordning under VKO-regeringen.
Den anden principielle lære, man kan drage af det her, handler om, hvordan regeringen håndterer problemet med skattehuller, om man har den indstilling, at når man opdager et hul, så skal det lukkes, og det skal lukkes, med det samme man har det rigtige værktøj tilgængeligt, eller om man venter og ser, om der er nogen, som udnytter det, og når det så er blevet udnyttet tilstrækkelig meget, så må man hellere få fingeren ud og få lavet en løsning på problemet.
Der står det også meget klart, både i forløbet omkring det her lovforslag, og det, som førte op til det, at det er regeringens holdning, at man stopper huller, når man så at sige ikke kan undgå det.
Tiden vil vise, hvor meget det i virkeligheden har kostet.
Når der så under udvalgsarbejdet afdækkes yderligere skattehuller og samtidig afdækkes de redskaber, der skal til for at stoppe dem, så vægrer man sig alligevel ved at lukke dem og venter tilsyneladende, til der kommer et nyt selskab, det være sig TDC eller andre selskaber, som benytter sig af disse huller, så det kan koste skatteyderne og statskassen et endnu ikke kendt beløb.
Så der er også den principielle lære, at man ikke stopper huller, når man opdager dem, men stopper huller, når de har kostet for meget, og det bliver for pinligt at lade være.
Så det er den principielle lære, man kan drage af det
Så er det mit meget klare håb i lyset af de nye oplysninger, som kom frem i går med den store mængde dokumenter, der blev udleveret fra Skatteministeriet, at skatteministeren benytter sig af lejligheden til at kommentere dette spørgsmål.
Afslutningsvis skal jeg sige, at SF selvfølgelig vil støtte det her forslag, som lukker hullet.
Det var vi også parate til at gøre, da det oprindelig blev fremsat for godt 2 år siden.
Bedre sent end aldrig, men jeg håber meget, at vi får muligheden for at få drøftet de seneste oplysninger.